คลังชงครม.ลดหย่อนภาษีท่องเที่ยว2ปี
สรรพสามิตเสนอ ครม.ขยายเวลาลดหย่อนภาษีกระตุ้นท่องเที่ยวอีก 2 ปี
13 ก.พ. 2559

สรรพสามิตเสนอ ครม.ขยายเวลาลดหย่อนภาษีกระตุ้นท่องเที่ยวอีก 2 ปี
นายประสงค์ พูนธเนศ อธิบดีกรมสรรพากร เปิดเผยว่า จะเสนอให้คณะรัฐมนตรี (ครม.) ขยายมาตรการสนับสนุนการท่องเที่ยวออกไป 2 ปี จากวันที่ 1 ม.ค. 2559-31 ธ.ค. 2560 ส่วนจะเพิ่มวงเงินหักลดหย่อนจากเดิม 1.5 หมื่นบาท/ราย/ปี หรือไม่ อยู่ที่ฝ่ายนโยบาย
นายยุทธชัย สุนทรรัตนเวช นายกสมาคมธุรกิจท่องเที่ยวภายในประเทศ (สทน.)กล่าวว่า รัฐบาลควรเพิ่มวงเงินหักลดหย่อนค่าใช้จ่ายในการท่องเที่ยวเป็นอย่างน้อย 3 หมื่นบาท/คน เพื่อจูงใจให้นักท่องเที่ยวคนไทยเที่ยวในประเทศเพิ่มขึ้น ซึ่งถือเป็นการลงทุนที่น้อยมาก เมื่อเทียบกับรายได้ทางการท่องเที่ยวที่จะเข้ามาหมุนเวียนให้กับระบบเศรษฐกิจ
นายสมคิด จาตุศรีพิทักษ์ รองนายกรัฐมนตรี กล่าวว่า เงินที่ไหลเข้าประเทศไทยขณะนี้ เป็นผลจากการที่ธนาคารกลางสหรัฐ (เฟด) ชะลอการขึ้นดอกเบี้ย และผู้ว่าการเฟดก็ออกมาให้ความคิดเห็นว่าเศรษฐกิจสหรัฐยังคงผันผวน ทำให้หลายประเทศรู้สึกถึงความไม่แน่นอนว่าที่สุดแล้วนโยบายดอกเบี้ยของสหรัฐจะเป็นไปในทิศทางใด
อย่างไรก็ตาม ไม่อยากให้กังวลถึงผลกระทบต่อเศรษฐกิจไทย เพราะธนาคารแห่งประเทศไทย (ธปท.) ดูแลเงินไหลเข้าออกและเสถียรภาพการเงินอยู่แล้ว และได้ขอให้ ธปท.ดูแลการไหลเข้าออกของเงินไม่ให้กระทบการส่งออก